差餉

差餉係香港一種地稅，最初叫警捐，係香港政府為香港境內地產徵收嘅稅，間接稅之一。除咗差餉，香港有啲物業須另交地租畀政府。

歷史 
香港早喺1845年已經開始徵收差餉，《差餉條例》就係喺1888年制訂。香港政府第一年差餉收入係529英鎊，約2540港元。早年維多利亞城嘅差餉，按屋租計算每100元租金收13.5元，山頂就每100元租金收8.75元，九龍同其他鄉村就收7元。響第一次同第二次世界大戰期間，差餉增加至每100元租金收17.5元。

「差餉」即係「差役的糧餉」，警察嘅薪水咁解。差餉嘅收入早期主要用嚟維持香港警隊所需，除此之外，差餉亦被用作其他公共服務，包括食水及街燈等開支。響市政局同新界區域市政局解散前，差餉收入亦畀兩局用作提供各種市政服務。

估值 
差餉嘅徵收同估值由差餉物業估價署負責。差餉嘅計算，係先由差餉物業估價署為每項物業計算應課差餉租值，應課差餉租值嘅定義，係估計物業響指定估價依據日期作出租用途時，可取得嘅合理年租金。應課差餉租值繳交 
香港所有地產物業，包括私人物業及公共房屋，都須根據香港法例第116章《差餉條例》評估差餉，但係響新界鄉村嘅村屋，同由新界原居民擁有嘅丁屋，則可獲豁免繳交差餉。自住物業嘅差餉由業主繳付，如果物業係出租，繳交差餉嘅責任就由雙方所訂嘅租約條款決定，一啲租約指定由租戶繳交，另一啲租約就可能響租金中「包差餉」，即係由業主繳交。繳納者如認為應課差餉租值比市價為高，可向差餉物業估價署提出反對。差餉每年分4季預繳，每季初，估價署會對物業發出徵收差餉通知書，差餉嘅最後繳交日期，就係每季嘅第一個月月底。

差餉約佔政府總收入嘅5%。響2005年至2006年財政年度，估價冊約有220萬項估價，單位總數約有283萬個。2005年至2006年度，差餉徵收率為5%，估價則以2004年10月1日嘅租值為依據。

差餉寬免 
政府曾經響2001年、2002年嘅施政報告同2003年沙士爆發期間，寬免所有物業嘅差餉，以紓緩香港市民當時面對嘅經濟困境。2001年及2002年寬免第一至第四季度嘅應繳差餉，以每戶HK$2,000為上限；2003年就寬免7月至9月季度嘅差餉，住宅物業寬免額上限為HK$1,250；非住宅物業上限則為HK$5,000；此外，響2007年嘅施政報告，寬免兩季所有物業嘅差餉。2007年寬免第二及第三季度(4月至9月)嘅應繳差餉，以每戶HK$5,000為上限。
此安排不適用於地租(如有)。

參看 
地租
物業稅
地稅

參考資料 
 香港差餉物業估價署《香港差餉税收歷史》
 香港財經事務及庫務局《差餉問與答》

連出去 
祥益﹣﹣物業工具箱﹣﹣差餉

香港政府
稅收